ทองคำปิดร่วง 7.8 ดอลล์
สัญญาทองคำตลาดนิวยอร์กปิดร่วงลง7.8 ดอลล์  เหตุวิตก เศรษฐกิจชะลอตัว - ดอลล์แข็ง
23 มี.ค. 2555

สัญญาทองคำตลาดนิวยอร์กปิดร่วงลง7.8 ดอลล์  เหตุวิตก เศรษฐกิจชะลอตัว - ดอลล์แข็ง
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 7.8 ดอลลาร์ หรือ 0.47% ปิดที่ 1,642.5 ดอลลาร์/ออนซ์ หลังจากเคลื่อนตัวในช่วง 1642.5 - 1632.0 ดอลลาร์
สัญญาทองคำปรับตัวลงสู่แดนลบหลังจากการหดตัวของภาคการผลิตในประเทศจีนและกลุ่มยูโรโซนได้จุดปะทุให้เกิดความวิตกกังวลเกี่ยวกับการชะลอตัวของเศรษฐกิจและความต้องการสินค้าโภคภัณฑ์ทั่วโลก นอกจากนี้ ข้อมูลดังกล่าวยังได้ฉุดตลาดหุ้นสหรัฐและยุโรปร่วงลงเมื่อคืนนี้ด้วย
เอชเอสบีซี โฮลดิงส์เปิดเผยในวันนี้ว่า ดัชนีผู้จัดการฝ่ายจัดซื้อ (PMI) ภาคการผลิตของจีนร่วงลงสู่ระดับ 48.1 ในเดือนมี.ค. เมื่อเทียบกับระดับ 49.6 ของเดือนก.พ. ซึ่งป็นการหดตัวลงติดต่อกัน 5 เดือน นอกจากนี้ ดัชนี PMI ภาคการผลิตเดือนมี.ค.ยังเป็นระดับต่ำสุดในรอบ 4 เดือนด้วย
ขณะที่มาร์กิต อิโคโนมิกส์ รายงานว่า ดัชนี PMI ภาคการผลิตของกลุ่มยูโรโซน ร่วงลงมาอยู่ที่ระดับ 47.7 จุดในเดือนมี.ค. จากระดับ 49 จุดในเดือนก.พ. สวนทางกับที่นักวิเคราะห์คาดว่าจะเพิ่มขึ้นแตะระดับ 49.5 จุด
นักวิเคราะห์มองว่า ตลาดทองคำได้รับผลกระทบอย่างมากจากความวิตกกังวลเกี่ยวกับเศรษฐกิจจีน เนื่องจากมีการคาดการณ์กันไว้ก่อนหน้านี้ว่า จีนจะเป็นผู้นำเข้าทองคำรายใหญ่สุดของโลกในปีนี้ นอกจากนี้ ตลาดยังได้รับแรงกดดันจากข่าวที่ว่ารัฐบาลอินเดียที่เสนอให้มีการขึ้นภาษีนำเข้าทองคำ ขณะที่สมาคมค้าทองคำแท่งแห่งบอมเบย์คาดว่า ความต้องการทองคำของอินเดียอาจจะลดลงประมาณ 35-50% ในปี 2555 หากข้อเสนอการขึ้นภาษีนำเข้าทองคำมีผลบังคับใช้เป็นกฎหมาย
การแข็งค่าของสกุลเงินดอลลาร์สหรัฐนับเป็นปัจจัยหนึ่งที่ฉุดสัญญาทองคำร่วงลงเช่นกัน โดย ดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ปรับตัวขึ้น 0.1% แตะที่ 79.3 จุดเมื่อวานนี้